በፈረቃ ለማስተማርም የክፍል እጥረት ፈተና እንደሚሆንበት መምሪያው አስታወቀ፡፡
ባሕር ዳር፡ መስከረም 07/2013ዓ.ም (አብመድ) ‹‹ለኮሮናቫይረስ አጋላጭ ባልሆነ መንገድ የዛፍ ጥላ እና የዳስ ትምህርት ቤቶችን አዘጋጃለሁ›› ሲል የዋግ ኽምራ ብሔረሰብ አስተዳደር ትምህርት መምሪያ አስታወቀ፡፡በ115 አንደኛ ደረጃና 10 የሁለተኛ ደረጃ ትምህርት ቤቶች የኮሮናቫይረስ ወረርሽኝን በሚከላከል መልኩ በፈረቃ ለማስተማር የክፍል እጥረት መኖሩን የዋግ ኽምራ ብሔረሰብ አስተዳደር ትምህርት መምሪያ አስታወቀ፡፡የብሔረሰብ አስተዳደሩ ትምህርት መምሪያ ኃላፊ ገብረሕይወት አዱኛ የ2013 የትምህርት ዘመን ማስጀመሪያ የቅድመ ምዝገባ ሥራዎች ከኮሮናቫይረስ አጋላጭ ባልሆነ መንገድ በጥንቃቄ እየተካሄደ መሆኑን ተናግረዋል፡፡ በአስተዳደሩ በኮሮናቫይረስ ምክንያት በአንድ ክፍል 30 ተማሪዎችን ለማስተማር ዕቅድ መያዙንም ገልጸዋል፡፡ኃላፊው በብሔረሰብ አስተዳደሩ 273 የመጀመሪያ ደረጃና 24 ሁለተኛ ደረጃ ትምህርት ቤቶች እንዳሉ ተናግረዋል፡፡ ከእነዚህም 158 የአንደኛና 14 የሁለተኛ ደረጃ ትምህርት ቤቶች ብቻ በፈረቃ ለማስተማር ምቹ ሁኔታ እንዳላቸው ተናግረዋል፡፡ 115 አንደኛ ደረጃና 10 የሁለተኛ ደረጃ ትምህርት ቤቶች ደግሞ በፈረቃ ለማስተማር የክፍል እጥረት ያለባቸው መሆናቸውን ገልጸዋል፡፡